AMATA คาดรายได้รวมปี 60 โตกว่าปีก่อน ทยอยโอน Backlog-รายได้ประจำหนุน
AMATA คาดรายได้รวมปี 60 โตกว่าปีก่อน ทยอยโอน Backlog-รายได้ประจำหนุน คงเป้ายอดขายที่ดินปีนี้ 1 พันไร่ จาก 638 ไร่ปีก่อน แม้ H1/60 ขายได้กว่า 150 ไร่ เผยขณะนี้มี Backlog ราว 1 พันลบ.ทยอยโอนช่วงปี 60-61 ส่วนปีหน้าบริษัทร่วมทุนเริ่มทำโซลาร์รูฟหลังคา รง.ตั้งเป้า 100 MW ภายใน 3 ปี
17 ก.ค. 2560

บริษัท อมตะ คอร์ปอเรชั่น จำกัด (มหาชน) หรือ AMATA เปิดเผยว่า บริษัทคาดรายได้รวมปี 60 เติบโตมากกว่าปีก่อน โดยมาจากยอดขายรอโอน (Backlog)ที่มีอยู่ราว 1 พันล้านบาทในปัจจุบัน ซึ่งจะทยอยรับรู้รายได้ภายในปี 60-61 และจากรายได้ประจำซึ่งปีนี้คาดว่าจะเติบโต 15-20% โดยมีแผนจะเพิ่มสัดส่วนรายได้ประจำเป็น 80% ในอนาคตจากปัจจุบันอยู่ที่ 50% ขณะที่คาดว่ารายได้รวมในไตรมาส 2/60 ดีกว่าช่วงเดียวกันของปีก่อน จากการโอนที่ดินและมีรายได้ประจำเพิ่มขึ้น
ส่วนยอดขายที่ดินปีนี้ยังคงเป้าหมายไว้ที่ 1 พันไร่ เพิ่มจากปีก่อนที่มียอดขาย 638 ไร่ โดยในช่วงครึ่งปีแรกขายได้แล้วกว่า 150 ไร่  ขณะเดียวกันได้เจรจาขายที่ดินในมือราว 1 พันไร่ และบริษัทคาดว่าจะปรับขึ้นราคาที่ดินหลังร่างพ.ร.บ.เขตเศรษฐกิจพิเศษภาคตะวันออก (EEC) มีผลบังคับใช้
นอกจากนี้บริษัทจะเริ่มพัฒนานิคมอุตสาหกรรมลองถั่นในเวียดนาม ในไตรมาส 3/60 และจะเปิดขายพื้นที่ได้ในไตรมาส 4/60 ส่วนบริษัทร่วมทุนโครงการโซลาร์รูฟบนหลังคาโรงงาน จะเริ่มดำเนินการในปีหน้า ซึ่งตั้งเป้าจะมีกำลังการผลิตไฟฟ้าราว 100 เมกะวัตต์ (MW) ภายใน 3 ปีนี้
 